CELEX: 62009TN0121
Language: sk
Date: 2009-03-27 00:00:00
Title: vec T-121/09: Žaloba podaná 27. marca 2009 — Al Shanfari/Rada a Komisia

16.5.2009   
            
            
               SK
            
            
               Úradný vestník Európskej únie
            
            
               C 113/43
            
         Žaloba podaná 27. marca 2009 — Al Shanfari/Rada a Komisia
   (vec T-121/09)
   2009/C 113/87
   Jazyk konania: angličtina
   
      Účastníci konania
   
   
      Žalobca: Thamer Al Shanfari (v zastúpení: P. Saini, QC, T. Nesbitt a B. Kennelly, barristers, A. Patel, N. Sheikh a K. Mehta, solicitors)
   
      Žalované: Rada Európskej únie a Komisia Európskych spoločenstiev
   
      Návrhy žalobcu
   
   
               —
            
            
               zrušiť nariadenie Rady (ES) č. 314/2004, zmenené a doplnené nariadením Komisie (ES) č. 77/2009, v časti, v ktorej sa týka žalobcu, a
            
         
               —
            
            
               zaviazať Radu a Komisiu na náhradu trov konania žalobcu.
            
         
      Žalobné dôvody a hlavné tvrdenia
   
   Uplatnením nariadenia Rady (ES) č. 314/2004 (1), zmeneného a doplneného nariadením Komisie č. 77/2009 (2) (ďalej len „napadnuté nariadenie“), boli všetky finančné prostriedky žalobcu v členských štátoch Európskej únie zmrazené s cieľom zabrániť mu, aby vykonával podnikateľskú činnosť v EÚ, rovnako ako ho označiť za osobu, ktorá je prepojená s represívnym režimom v Zimbabwe a zapojuje sa do aktivít, ktoré závažne narúšajú demokraciu, dodržiavanie ľudských práv a zásady právneho štátu. Okrem toho žalobca podlieha zákazu cestovať podľa článku 4 spoločnej pozície Rady 2004/161/SZBP (3).
   Žalobca tvrdí, že napadnuté nariadenie by malo byť zrušené z nasledujúcich dôvodov, ktoré sú rozobraté nižšie:
   Po prvé žalobca tvrdí, že napadnuté nariadenie nemá riadny právny základ, pretože ani článok 60 ES, ani článok 301 ES nedávajú Rade právomoc zmraziť všetky finančné prostriedky jednotlivca, ktorý nie je spojený s vládou Zimbabwe.
   Po druhé, podľa názoru žalobcu, napadnuté rozhodnutie porušuje povinnosť Rady a Komisie uviesť odôvodnenie podľa článku 253 ES, pretože krátky údaj týkajúci sa žalobcu v prílohe III je zjavne nedostatočný a spoločná pozícia Rady, ktorá ukladá žalobcovi zákaz cestovať, neuvádza nijaké ďalšie podrobnosti.
   Po tretie žalobca tvrdí, že napadnuté nariadenie porušuje základné práva žalobcu, keďže zasahuje do jeho práva na účinnú súdnu ochranu a na spravodlivé súdne konanie; rovnako zasahuje v neprimeranom rozsahu do jeho práva na pokojné užívanie vlastného majetku.
   
      (1)  Nariadenie Rady (ES) č. 314/2004 z 19. februára 2004 o určitých reštriktívnych opatreniach voči Zimbabwe (Ú. v. EÚ L 55, s. 1; Mim. vyd. 18/003, s. 50).
   
      (2)  Nariadenie Komisie (ES) č. 77/2009 z 26. januára 2009, ktorým sa mení a dopĺňa nariadenie Rady (ES) č. 314/2004 o určitých reštriktívnych opatreniach voči Zimbabwe (Ú. v. EÚ L 23, s. 5).
   
      (3)  Spoločná pozícia Rady 2004/161/SZBP z 19. februára 2004 o obnovení reštriktívnych opatrení voči Zimbabwe (Ú. v. EÚ L 50, s. 66; Mim. vyd. 18/003, s. 43).